Τα Νέα

Τα Νέα (πρώην Αθηναϊκά Νέα) είναι ελληνική ημερήσια απογευματινή εφημερίδα, η οποία εκδίδεται από την Alter Ego Media. Για πρώτη φορά εκδόθηκε στις 28 Μαΐου 1931 με την ονομασία Αθηναϊκά Νέα ενώ το 1945 έλαβε τη σημερινή ονομασία της. Κυκλοφορεί αδιάλειπτα από τότε έως και σήμερα και τα πρόσφατα χρόνια αποτελεί σταθερά την πρώτη σε κυκλοφορία ημερήσια απογευματινή εφημερίδα.

Προγραμματικά η εφημερίδα εκδόθηκε για να αντισταθεί στον κιτρινισμό του τύπου, εναντίον του οποίου η κυβέρνηση Βενιζέλου είχε ψηφίσει νόμο που προέβλεπε αυστηρές ποινές για όσες εφημερίδες συκοφαντούσαν τον ιδιωτικό βίο δημοσίων και όχι μόνο προσώπων.

Αφορμή για την ψήφιση του νόμου ήταν η σκανδαλοθηρική εκστρατεία της αντιπολιτευόμενης εφημερίδας Ακρόπολις κατά στελεχών της κυβέρνησης Βενιζέλου αλλά και συνεργατών του. Η προηγηθείσα της έκδοσης της εφημερίδας διαφήμιση της οποίας ιδρυτής υπήρξε ο Δημήτριος Λαμπράκης τόνιζε τη φιλοδοξία της εφημερίδας να απευθυνθεί σε αναγνώστες που αποστρέφονταν τον αχαλίνωτον κιτρινισμόν.Δημήτρης Ψυχογιός, Τα έντυπα μέσα επικοινωνίας. Από τον πηλό στο δίκτυο, εκδ. Καστανιώτης, Αθήνα 2004, σελ. 489-493. Διευθύνων σύμβουλος ήταν ο Σταύρος Ψυχάρης και διατελέσαντες διευθυντές ήταν, μεταξύ άλλων ο Χρήστος Μεμής, ο Λέων Καραπαναγιώτης, ο Δημήτρης Μητρόπουλος και ο Παναγιώτης Λάμψιας. Σήμερα την εφημερίδα διευθύνει ο Γιώργος Μαντέλας.

Δραστηριότητες
Από το 1981 έως το 2017 θεωρούνταν εφημερίδα του Κέντρου και της Κεντροαριστεράς ενώ από τη χρονιά εκείνη μέχρι το 2022 υποστήριζε το κόμμα της Νέας Δημοκρατίας. Εντούτοις, είναι μια πολυσυλλεκτική εφημερίδα φιλοξενώντας απόψεις, γνώμες, θέσεις και άρθρα όλων των πρεσβευτών του δημοκρατικού τόξου.

Στα Νέα αρθρογραφούν πολλοί γνωστοί Έλληνες δημοσιογράφοι, λογοτέχνες, πανεπιστημιακοί, κριτικοί κινηματογράφου και καλλιτέχνες όπως, η Έλενα Ακρίτα, ο Γιάννης Πρετεντέρης, ο Παύλος Τσίμας, η Ρούλα Γεωργακοπούλου, ο Πέτρος Τατσόπουλος, ο Χρήστος Χωμενίδης, ο Γιώργος Σκαμπαρδώνης, ο Ηλίας Κανέλλης, ο Δημήτρης Δουλγερίδης, η Εριφύλη Μαρωνίτη, ο Αντώνης Καρπετόπουλος, ο Βασίλης Σκουντής, ο Αιμίλιος Λιάτσος, ο Γιώργος Παπαχρήστος, η Πέπη Ραγκούση, ο Θανάσης Νιάρχος, ο Γιάννης Ζουμπουλάκης, η Σώτη Τριανταφύλλου, ο Σταμάτης Φασουλής, ο Γιώργος Νασμής, ο Κώστας Γεωργουσόπουλος, ο Γιάννης Βούλγαρης και ο Μιχάλης Γελασάκης. Κατά καιρούς φιλοξενεί στις σελίδες της, άρθρα Ελλήνων διανοουμένων και πολιτικών.

Η εφημερίδα κατέχει επίσης μεγάλη παράδοση στην ελληνική πολιτική γελοιογραφία. Έχει φιλοξενήσει στις σελίδες της μεγάλα ονόματα της ελληνική πολιτικής γελοιογραφίας όπως ο Φωκίων Δημητριάδης, ο Σπύρος Ορνεράκης, ο Στάθης Σταυρόπουλος, ο Κυρ, ο Δημήτρης Χαντζόπουλος. Σήμερα στην εφημερίδα σκιτσογραφούν τακτικά ο Κώστας Μητρόπουλος, η Έφη Ξένου και ο Κώστας Σκλαβενίτης.

Ένθετα
Η εφημερίδα Τα Νέα, εκτός από την ημερήσια εφημερίδα εκδίδει επίσης και τα ένθετα:

Οικονομία (καθημερινά)
Ταχυδρόμος Weekend Πρόσωπα (κάθε Σάββατο)
Βιβλιοδρόμιο (κάθε Σάββατο)
Ομάδα (καθημερινά)
Τρέχω (κάθε Σάββατο)
Auto Νέα (κάθε Τετάρτη)
Τηλεόραση (κάθε Σάββατο)
Υγεία (κάθε Πέμπτη)

Εκδίδει επίσης έκτακτα ένθετα με ποικίλη θεματολογία.

Το 2000, το ιστορικό περιοδικό του ΔΟΛ, Ταχυδρόμος αποτέλεσε ένθετη προσφορά της εφημερίδας Τα Νέα Σαββατοκύριακο μέχρι το 2013, όποτε και ενσωματώθηκε πλήρως στο σώμα της εφημερίδας.

Διευθυντές
Κατά χρονολογική σειρά, την εφημερίδα διηύθυναν οι ακόλουθοι:
Α. Ζαφειρόπουλος (?-1945)
Κώστας Νίτσος (1945(?)-1974)
Γιάννης Καψής (1974-1982)
Λέων Καραπαναγιώτης (1982-2002)
Παντελής Καψής (2002-2010)
Χρήστος Μεμής (2010-2014)
Στέφανος Τζανάκης και Νότης Παπαδόπουλος (2014)
Δημήτρης Μητρόπουλος (2014-2017)
Παναγιώτης Λάμψιας (2017)
Γιώργος Μαντέλας (2017-σήμερα)

Εκδότες της εφημερίδας
Την εφημερίδα κατά σειρά εκδώσαν οι ακόλουθοι:
Δημήτριος Λαμπράκης (1931-1951)
Χρήστος Λαμπράκης (1951-2009)
Σταύρος Ψυχάρης (2009-2017)
Βαγγέλης Μαρινάκης (2017-σήμερα)

Παραπομπές

Εξωτερικοί σύνδεσμοι
www.tanea.gr: Ο ιστότοπος της εφημερίδας

Κατηγορία:Εφημερίδες στην ελληνική γλώσσα
Κατηγορία:Εφημερίδες με τόπο έκδοσης την Αθήνα
Κατηγορία:Καθημερινές εφημερίδες
Κατηγορία:Όμιλος Alter Ego Media